Na temelju članka 35. Zakona o vlasništvu i drugim stvarnim pravima *(“Narodne novine”, broj: 91/96, 68/98, 137/99, 22/00, 73/00, 114/01, 79/06, 141/06, 146/08, 38/09 i 153/09, 143/12, 152/14 i 81/15 - pročišćeni tekst),* u svezi s člankom 35. Zakona o lokalnoj i područnoj (regionalnoj) samoupravi *(“Narodne novine”, broj: 33/01, 60/01, 129/05, 109/07, 125/08, 36/09, 150711, 144712, 19/13 i 137/15)* i članka 27. Statuta Grada Zadra *(“Glasnik Grada Zadra”, broj: 9/09, 28/10, 3/13, 9/14 i 2/15 – pročišćeni tekst),* ***Gradsko vijeće Grada Zadra,*** na \_\_\_\_ sjednici, održanoj ***\_\_\_\_\_\_\_\_\_\_\_\_\_\_\_\_\_\_\_ 2017.*** godine, **d o n o s i**

**O D L U K U**

**o zakupu javnih površina**

1. **OPĆE ODREDBE**

**Članak 1.**

Ovom Odlukom određuju se: uvjeti i način gospodarenja javnim površinama, postupak dodjele javnih površina u zakup, rokovi za dodjelu javnih površina u zakup i zone, prava i obveze ugovornih strana, sadržaj ugovora o zakupu, način određivanja zakupnine, uvjeti prestanka i otkaza ugovora, održavanje javnih površina, visina zakupnine te nadzor nad provođenjem ove Odluke.

**Članak 2.**

Javnom površinom u smislu ove Odluke smatraju se javne površine kojima upravlja Grad Zadar, odnosno ulice, ceste, trgovi, javni prolazi (kroz zgrade i između zgrada i drugi otvoreni prostori ispred zagrada), mostovi, pothodnici, nathodnici, nogostupi i javne zelene površine.

1. **UVJETI I NAČIN GOSPODARENJA JAVNIM POVRŠINAMA**

**Članak 3.**

Javne površine mogu se dati u zakup za postavu:

* kioska u kojima se prodaju prehrambeni i neprehrambeni proizvodi i pružaju jednostavne ugostiteljske usluge,
* stolova, sjedalica i klupa ispred ugostiteljskih objekata, te suncobrana, tendi, podloga, vaza za cvijeće i dr.,
* štandova, banaka i klupa za prodaju neprehrambenih proizvoda, štandova za ljetnu prodaju (suvenira, razglednica, bižuterije, eteričnih ulja i ručnih radova), te štanda (klupe) za prodaju sokova od svježeg voća,
* pokretnih naprava za prezentaciju brodskih izleta,
* pokretnih naprava za prodaju plodina (kokice, kukuruz, kesten), balona i bombona,
* pokretnih stalaka i naprava za prodaju vlastoručno izrađenih predmeta, nakita i rukotvorina, prodaju izrađenih razglednica s umetnutom fotografijom, prodaju umjetničkih slika, portretiranje i oslikavanje tijela,
* montažnih objekata za uređenja gradilišta (građevinska skela i druga oprema za uređenje gradilišta),
* montažnih objekata za održavanje kulturnih, zabavnih i športskih javnih priredaba i političkih skupova,
* naprava za prezentaciju i promociju,
* montažnih objekata i opreme za snimanje za potrebe filma, televizije, turističke promocije, modne industrije,
* otvorenih skladišta,
* objekata, naprava, prometnih sredstava i dr., za ostale namjene, u skladu s posebnim zaključkom Gradonačelnika.

**Članak 4.**

Kioskom, u smislu ove Odluke, smatra se tipski objekt lagane konstrukcije (modul) površine do 15 m², tipiziran i prenosiv, koji može biti priključen na komunalnu infrastrukturu, te čije se postavljanje izvodi suhom montažom na odgovarajuću podlogu i pretpostavlja mogućnost uklanjanja istog sa određene pozicije, služi za obavljanje gospodarske djelatnosti.

Štand, banak i klupa su lako prenosive klupe na kojima se vrši prodaja proizvoda.

Pokretne naprave i stalci su lako prenosivi objekti koji se postavljaju radi prodaje roba ili pružanja usluga.

Montažni objekti su privremeni objekti koji se u cijelosti ili u dijelovima mogu prenositi (građevinske skele, cirkusi, luna parkovi i ostale zabavne radnje, objekti za potrebe gradilišta, pozornice i sl.).

Otvorena skladišta su javne površine namijenjene za odlaganje i prodaju građevinskog materijala, drva za ogrjev, automobila, poljoprivrednih strojeva i sl.

**Članak 5.**

Veličinu, izgled i lokacije, odnosno Plan korištenja javnih površina Grada Zadra, na koje se mogu postavljati kiosci, štandovi - klupe i ostale naprave, utvrdit će se Planom korištenja javnih površina kojeg donosi Gradonačelnik Grada Zadra, na prijedlog Upravnog odjela za gospodarenje gradskom imovinom.

**Članak 6.**

Postavom kioska, naprava, montažnih objekata i otvorenih skladišta ne smije se onemogućiti ili bitno narušiti osnovna namjena površine na koju se postavljaju, ne smije se ugroziti sigurnost ljudi i njihove imovine, te prometa (ne ometati preglednost i zaklanjati prometnu signalizaciju i dr.).

**Članak 7.**

Javna površina ispred ugostiteljskih objekata ili u njihovoj blizini može se koristiti za postavu stolova, sjedalica, klupa, suncobrana, tendi, podloga, vaza za cvijeće i dr. u skladu s Planom korištenja javnih površina Grada Zadra, uz obvezu:

* da se ne ometa ulazak u drugi poslovni ili stambeni prostor,
* da ostane slobodna pješačka komunikacija minimalne širine od 1,50 m,
* da se ne zaklanja izlog drugoga poslovnog prostora, ili uz pismenu suglasnost korisnika poslovnog prostora,
* da se ne zaklanja pogled na poznate gradske vizure,
* da se ne ometa rad muzeja, školskih ustanova, vjerskih objekata i slično,
* da se u ulicama užim od 2,40 m mogu postavljati stolovi i sjedalice samo na jednoj strani ulice,
* da se u ulicama širim od 4,00 m mogu postavljati stolovi i sjedalice s obje strane ulice.

Zakupnik je obvezan ukloniti stolove i sjedalice s javne površine izvan radnog vremena ugostiteljskog objekta kojem je javna površina dodijeljena ili ih složiti tako da minimalno zauzimaju javnu površinu i ne ometaju njezino pranje i čišćenje.

**Članak 8.**

Odlukom nadležnog pročelnika Grada Zadra može se naložiti privremeno uklanjanje s pojedine javne površine stolova, sjedalica, klupa, štandova, banaka i ostalih objekata, za potrebe održavanja kulturnih, vjerskih i dr. društvenih događanja (predstave, koncerti, folklor i slično) i građevinskih radova.

Zakupnik javne površine se obvezuje da će u žurnim komunalnim i drugim intervencijama, slučajevima hitne medicinske pomoći, zaštite od požara i po zahtjevu stanara koji imaju dozvolu nadležnog upravnog odjela, privremeno ukloniti naprave i omogućiti prolaz.

**Članak 9.**

Površina koja se može dati da bi se postavio/li/le:

* kiosci – do 15 m²,
* stolovi, sjedalice i klupe – prema utvrđenoj javnoj površini u m², za pojedini ugostiteljski objekt,
* štandovi, banci i klupe za neprehrambene proizvode – 5 m²,
* štandovi za ljetnu prodaju – 9 m²,
* štand za sokove od svježeg voća – 5 m²,
* pokretne naprave za prezentaciju brodskih izleta – 4 m²,
* pokretne naprave za kokice i balone – 2 m²,
* pokretne naprave za bombone, kukuruze, kestene – 4 m²,
* pokretni stalci za umjetničke slike, izradu razglednica s fotografijom, oslikavanje tijela, vlastoručno izrađenih predmeta, nakita i rukotvorina, portretiranje – 3 m²,
* građevinske skele – minimalno 10 m²,
* naprave za prezentaciju i promociju – minimalno 5 m²,
* ostale namjene – prema zaključku Gradonačelnika,

u skladu s Planom korištenja javnih površina.

1. **POSTUPAK DODJELE JAVNIH POVRŠINA**

**Članak 10.**

Javne površine daju se u zakup javnim natječajem ili neposrednom dodjelom u skladu s Planom korištenja javnih površina.

Javni natječaj se raspisuje radi davanja u zakup javnih površina za postavljanje:

* kioska u kojima se prodaju prehrambeni i neprehrambeni proizvodi i pružaju jednostavne ugostiteljske usluge,
* štandova, banaka i klupa za prodaju neprehrambenih proizvoda,
* štandova za ljetnu prodaju (suvenira, razglednica, eteričnih ulja i ručnih radova),
* štanda (klupe) za prodaju sokova od svježeg voća,
* naprava za prezentaciju brodskih izleta,
* naprava za pečenje i prodaju plodina (kokice, kukuruz, kesten),
* naprava za prodaju balona,
* naprava za prodaju bombona,
* naprava za prodaju vlastoručno izrađenih predmeta, nakita i rukotvorina,
* naprava za prodaju izrađenih razglednica s umetnutom fotografijom,
* naprava za portretiranje,
* naprava za prodaju umjetničkih slika,
* naprava za oslikavanje tijela,

kada se postavljaju na novim lokacijama, te za lokacije za koje sadašnji zakupnik ne prihvati ponudu Gradonačelnika, sukladno članku 11., stavku 4. ove Odluke ili nije ispunio ugovorne obveze prema Gradu Zadru.

Javni natječaj može se raspisati i za ostale namjene odlukom gradonačelnika.

**Članak 11.**

Javne površine daju se u zakup neposrednom dodjelom po zahtjevu stranke za postavu:

* stolova, sjedalica i klupa ispred ugostiteljskih objekata ili u njihovoj blizini,
* montažnih objekata za uređenje gradilišta (građevinska skela i druga oprema),
* montažnih objekata za održavanje kulturnih, zabavnih i športskih javnih priredaba i političkih skupova,
* naprava za prezentaciju i promociju,
* montažnih objekata i opreme za snimanje za potrebe filma, televizije, turističke promocije, modne industrije,
* otvorenih skladišta,
* objekata za ostale namjene, u skladu s posebnim zaključkom Gradonačelnika,

kao i

* ako korisnik mora osloboditi lokaciju radi privođenja namjeni iz prostornog plana,
* ako lokacija ostane slobodna nakon objavljenog natječaja,
* kada se javna površina daje na otocima,
* posebno opravdanih razloga.

Neposrednom dodjelom daju se u zakup i javne površine za postavu:

* kioska u kojima se prodaju prehrambeni proizvodi i neprehrambeni proizvodi i pružaju jednostavne ugostiteljske usluge,
* štandova, banaka i klupa za prodaju neprehrambenih proizvoda, te štandova za ljetnu prodaju (suvenira, razglednica, eteričnih ulja i ručnih radova), štanda (klupe) za prodaju sokova od svježeg voća, naprava za prezentaciju brodskih izleta, naprava za prodaju plodina (kokice, kukuruz, kesten), balona i bombona, naprava za prodaju vlastoručno izrađenih predmeta, nakita i rukotvorina, prodaju izrađenih razglednica s umetnutom fotografijom, portretiranje, prodaju umjetničkih slika i oslikavanje tijela,

koji zakupnici su javnu površinu dobili u zakup putem javnog natječaja.

Gradonačelnik će sadašnjem zakupniku javne površine iz prethodnog stavka ovog članka, koji nema nepodmirenih dospjelih obaveza prema Gradu Zadru ponuditi sklapanje novog ugovora o zakupu javne površine pod uvjetima koji budu navedeni u odluci o neposrednoj dodjeli u zakup, najkasnije 60 dana prije isteka roka na koji je ugovor sklopljen odnosno prije utvrđenog početka obavljanja sezonskog zakupa.

Ako sadašnji zakupnik ne prihvati ponudu iz stavka 3. ovog članka u roku od 30 dana, Gradonačelnik će raspisati javni natječaj za davanje u zakup javne površine u kojem će početni iznos zakupnine biti onaj ponuđen zakupniku iz stavka 3. ovog članka.

1. **POSTUPAK JAVNOG NATJEČAJA**

**Članak 12.**

Odluku o raspisivanju javnog natječaja za davanje u zakup javnih površina donosi Gradonačelnik. Javni natječaj se provodi na način da ponuditelji dostave pismene ponude u zatvorenim omotnicama, a temeljem javnog natječaja objavljenog u dnevnom ili tjednom listu.

Javni natječaj provodi Povjerenstvo za provedbu javnog natječaja. Povjerenstvo je sastavljeno od predsjednika i dva člana te njihovih zamjenika, koje imenuje Gradonačelnik.

**Članak 13.**

Tekst javnog natječaja sadržava:

* podatke o javnoj površini koja se daje u zakup (lokacija, oznaka čestice zemlje, površinu u m²),
* djelatnost (namjenu) i vrijeme ne koje se lokacija dodjeljuje,
* početni iznos zakupnine,
* iznos jamčevine i broj računa na koji se ona uplaćuje,
* pravo sudjelovanja u natječaju,
* uputu o sadržaju ponude i dokaze koji se moraju priložiti uz ponudu,
* rok za podnošenje i način predaje ponude,
* uvjeti natječaja,
* naziv i adresu tijela kojemu se ponude podnose,
* rok za sklapanje ugovora o zakupu,
* mjesto, dan i sat javnog otvaranja ponuda,
* ostale posebne uvjete.

**Članak 14.**

Pisana ponuda za sudjelovanje u natječaju mora sadržavati:

* osnovne podatke o pravnoj i fizičkoj osobi koja se natječe,
* oznaku lokacije za koju se daje ponuda na natječaj,
* ponuđeni iznos zakupnine izražen u kunama,
* namjenu, to jest djelatnost koja će se na javnoj površini obavljati.

Uz ponudu sudionici natječaja moraju dostaviti:

* dokaz o uplaćenoj jamčevini za sudjelovanje u natječaju,
* potvrdu Upravnog odjela za financije, da nema nepodmirenih dugovanja nastalih prema Gradu Zadru, koja ne smije biti starija od 8 (osam) dana, od dana raspisivanja natječaja,
* original ili ovjerenu presliku Izvatka iz sudskog registra za pravnu osobu, odnosno original ili ovjerenu presliku Izvatka iz obrtnog registra za fizičku osobu, ne stariji od 30 (trideset) dana,
* presliku osobne iskaznice ili putovnice za fizičku osobu,
* kao i ostale tražene dokaze iz teksta javnog natječaja, kojima se dokazuju ispunjavanje uvjeta iz javnog natječaja.

Iznimno ako se raspisuje natječaj za prodaju umjetničkih slika, vlastoručno izrađenih predmeta, nakita i rukotvorina, osoba koja se natječe, umjesto izvatka iz obrtnog registra dužna je dostaviti potvrdu o završenoj likovnoj akademiji ili potvrdu o članstvu u HZSU-u, HDLU-u, ULIPUD-u ili drugim likovnim udruženjima, te osobe koje portretiraju dužni su dostaviti diplomu o završenoj likovnoj umjetnosti, ili potvrdu o članstvu likovnih udruženja.

**Članak 15.**

Ponude za javni natječaj dostavljaju se Gradu Zadru, Povjerenstvu za provedbu javnog natječaja u zatvorenoj omotnici s naznakom „za natječaj – s pozivom na Klasu: - ne otvaraj“ preporučenom pošiljkom ili dostavom na pisarnicu Grada Zadra.

Ponude moraju biti zaprimljene u skladu s odredbama uredbe o uredskom poslovanju, bez obzira na način dostave, u rokovima koji su navedeni u tekstu javnog natječaja.

**Članak 16.**

Ponude se otvaraju javno. O radu Povjerenstva vodi se zapisnik. Natječaj je valjan i ako u natječaju sudjeluje samo jedan ponuditelj i ako je ponuđena zakupnina jednaka ili veća od početne.

Povjerenstvo ne razmatra nepotpune, nepravovaljane i neprecizne ponude ni ponude sudionika javnog natječaja koji nisu podmirili sve svoje dospjele financijske obaveze prema Gradu Zadru.

U slučaju da dva ili više ponuditelja, koji ispunjavaju uvjete iz natječaja, ponude isti iznos zakupnine pravo prvenstva ima ponuditelj čija ponuda je ranije zapremljena na pisarnici Grada.

Ponude se mogu povući najkasnije do trenutka otvaranja ponuda. Ponuditelji koji povuku ponudu do trenutka javnog otvaranja ponuda imaju pravo na povrat jamčevine.

**Članak 17.**

Povjerenstvo za provedbu javnog natječaja donosi odluku o izboru najpovoljnijeg ponuditelja. Najpovoljnije ponuditelj je ponuditelj koji ispunjava sve uvjete iz javnog natječaja te je ponudio najveći iznos zakupnine.

Protiv odluke Povjerenstva o izboru najpovoljnijeg ponuditelja, stranka može podnijeti prigovor Gradonačelniku, u roku od 8 dana od dana primitka odluke. Prigovor mora biti obrazložen i dostavljen pismeno.

**Članak 18.**

Sudionici natječaja bit će obaviješteni o izboru najpovoljnijeg ponuditelja u roku od 15 dana nakon otvaranja ponuda. Sudionicima javnog natječaja čije ponude nisu prihvaćene, jamčevina će se vratiti nakon dovršetka natječaja, a najkasnije u roku od 30 dana od izbora najpovoljnijeg ponuditelja.

Sudioniku javnog natječaja čija je ponuda utvrđena kao najpovoljnija, uplaćena jamčevina uračunava se u utvrđeni iznos zakupnine.

Ako natjecatelj čija je ponuda utvrđena kao najpovoljnija odustane od sklapanja ugovora o zakupu, nema pravo na povrat uplaćene jamčevine, a natječaj za tu lokaciju će se ponoviti.

1. **POSTUPAK NEPOSREDNE DODJELE**

**Članak 19.**

Radi davanja javne površine u zakup neposrednom dodjelom, zainteresirane pravne ili fizičke osobe moraju uputiti pismeni zahtjev 15 dana prije zauzimanja javne površine, koji sadržava:

* podatke o podnositelju zahtjeva,
* opis, to jest oznaku javne površine za koju se upućuje zahtjev,
* namjenu, to jest djelatnost,
* vrijeme korištenja javnom površinom, te priložiti:
* presliku katastarskog plana s naznačenom lokacijom,
* grafički prikaz oblika i veličine ugostiteljske terase,
* po potrebi zemljišno-knjižni izvadak za predmetnu površinu,
* fotografiju objekta ili opreme koji se na javnoj površini namjerava postaviti,
* dokaz o pravu o obavljanju ugostiteljske djelatnosti,
* original ili ovjerenu presliku Izvatka iz sudskog registra za pravnu osobu, odnosno original ili ovjerenu presliku Izvatka iz obrtnog registra za fizičku osobu, ne stariji od 30 (trideset dana),
* dokaz o vlasništvu ili korištenju poslovnog prostora za namjenu ugostiteljskih stolova i sjedalica,
* montažnih objekata za uređenje gradilišta, po potrebi u skladu s posebnim rješenjem Odsjeka za promet (prometna suglasnost), a po potrebi uz suglasnost policijske uprave, ako se radovi izvode uz prometnicu npr. na nogostupima ili prostoru predviđenom za parkiranje.
* Iznimno ako se neposrednom dodjelom daju javne površine za prodaju umjetničkih slika, vlastoručno izrađenih predmeta, nakita i rukotvorina, umjesto izvatka iz obrtnog registra dužna je dostaviti potvrdu o završenoj likovnoj akademiji ili potvrdu o članstvu u HZSU-u, HDLU-u, ULIPUD-u ili drugim likovnim udruženjima, te osobe koje portretiraju dužni su dostaviti diplomu o završenoj likovnoj umjetnosti, ili potvrdu o članstvu likovnih udruženja, te presliku osobne iskaznice ili putovnice.

**Članak 20.**

Upravni odjel će odbiti zahtjev za zakup javne površine fizičkim i pravnim osobama koje nisu podmirile sve dospjele financijske obveze prema Gradu Zadru.

**VI. ROKOVI ZA DODJELU U ZAKUP**

**Članak 21.**

Javne površine dodjeljuju se u zakup na rokove:

1. na rok do 3 (tri) godine:

* kioske u kojima se prodaju prehrambeni i neprehrambeni proizvodi i pružaju jednostavne ugostiteljske usluge,
* štandovi, banke i klupe za prodaju neprehrambenih proizvoda,

1. na rok od 1 (jedne) godine:

* naprave za prodaju kokica,
* prodaju balona;

1. u razdoblju od 1. travnja) do 31. listopada tekuće godine:

* štandove za ljetnu prodaju ( suvenira, razglednica, eteričnih ulja i ručnih radova );

1. u razdoblju od 1. lipnja do 31. listopada:

* stalke za prodaju vlastoručno izrađenih predmeta, nakita i rukotvorina,
* naprave za prodaju izrađenih razglednica s umetnutom fotografijom,
* stalke za prodaju umjetničkih slika,
* naprave za prodaju bombona,
* naprave za pečenja i prodaju kukuruza, stalke za portretiranje,
* naprave za oslikavanje tijela,
* štand (klupa) za prodaju sokova od svježeg voća,

e) stolove, sjedalice i klupe (suncobrane, tende, podloge, vaze za cvijeće i dr.) ispred ugostiteljskih objekata, na rok od 7 (sedam) i 12 (dvanaest) mjeseci u kalendarskoj godini, a najdulje za razdoblje od 2 (dvije) godine, uz uvjet da zakupni odnos završava 31. prosinca, sve uz uvjet da se zakup istih na području MO Poluotok može dobiti ukoliko se djelatnost obavlja cijele godine /uključuje korištenje godišnjeg odmora i eventualno renoviranje objekta, maksimalno 2 (dva) mjeseca.

Ukoliko isti ne obavlja djelatnost cijele godine, gubi pravo na zakup javne površine u slijedećoj kalendarskoj godini.

Stolove, sjedalice i klupe (suncobrane, tende, podloge, vaze za cvijeće i dr.) ispred ugostiteljskih objekata, na području otoka moguća je i na rok od 4 (četiri) mjeseca u kalendarskoj godini.

Ako zakupnik zatraži javnu površinu za tekuću godinu a nije po Rješenju komunalnog redara imao zaključen ugovor za prethodnu godinu, neće moći dobiti javnu površinu za tekuću godinu ukoliko ne plati prethodnu godinu.

f) naprave za pečenje i prodaju kestena, u razdoblju od 01. listopada tekuće godine do 28. veljače slijedeće godine;

g) po zahtjevu stranke, a manje od 12 (mjeseci):

* montažne objekte za uređenje gradilišta (građevinska skela i druga oprema),
* montažne objekte za održavanje kulturnih, zabavnih i športskih javnih priredaba i političkih skupova,
* naprave za prezentaciju i promociju,
* montažne objekte i opremu za snimanje za potrebe filma, televizije, turističke promocije, modne industrije,
* otvorena skladišta.

h) Naprave za prezentaciju brodskih izleta u razdoblju od 1. travnja do 27. listopada tekuće godine.

**VII. PRAVA I OBVEZE UGOVORNIH STRANA**

**Članak 22.**

Odnosi između zakupodavca i zakupnika javne površine uređuju se ugovorom o zakupu javne površine (dalje: ugovor o zakupu).

Odlukom Gradonačelnika može se odobriti stupanje u prava i obveze dosadašnjeg zakupnika nasljednicima zakupnika i pravnom slijedniku zakupnika, pod uvjetom da nastave obavljati djelatnost iz ugovora o zakupu te da podmire sva dospjela dugovanja koja je zakupnik imao prema Gradu Zadru.

**Članak 23.**

Ugovor o zakupu zaključuje se u pisanom obliku i osobito sadržava:

* podatke o ugovornim stranama,
* naziv lokacije, površinu i namjenu,
* naziv ili opis objekta ili pokretne naprave koja se postavlja,
* odredbe o načinu dnevnog uklanjanja objekta ili naprave,
* rok na koji se ugovor zaključuje,
* iznos zakupnine, način obračuna, rok plaćanja i instrument osiguranja plaćanja,
* odredbe o prestanku zakupa, obvezi uklanjanja objekta ili naprave s javne površine i dovođenje lokacije u prvotno stanje,
* odredbe o otkazu i otkaznim rokovima,
* mjesto i vrijeme sklapanja ugovora i potpis ugovornih strana.

Ugovor o zakupu sklapa se kao ovršna isprava u smislu Zakona o javnom bilježništvu, o trošku zakupnika, osim za ugovore o zakupu javnih površina za koje se ugovori plaćanje cjelokupne zakupnine unaprijed.

**Članak 24.**

Zakupnik je obvezan imati uza se ugovor o zakupu predmetne javne površine za sve vrijeme korištenja javnom površinom, pa ga je obvezan pokazati komunalnom redaru na njegov zahtjev.

**Članak 25.**

Zakupnik ne može ugovorenu javnu površinu dati u podzakup, niti se njome koristiti u suprotnosti s odredbama ugovora.

**VIII. PLAĆANJE ZAKUPNINE**

**Članak 26.**

Zakupnik je za zakup javne površine obvezan zakupodavcu plaćati zakupninu.

Zakupnici javne površine koji imaju zaključene ugovore o zakupu na rok trajanja od 12 mjeseci (za postavu stolova, sjedalica i klupa ispred ugostiteljskih objekata i postavu naprava za prodaju kokica i balona), zakupninu plaćaju na način da 20 % iznosa zakupnine plaćaju prije sklapanja ugovora o zakupu, a ostatak iznosa zakupnine plaćaju mjesečno do 5. u mjesecu za tekući mjesec, zakupnici koji imaju zaključene ugovore o zakupu na razdoblje od 2 (dvije godine), za prvu godinu zakupninu plaćaju na način da 20 % iznosa godišnje zakupnine plaćaju prije sklapanja ugovora o zakupu, a ostatak iznosa zakupnine plaćaju mjesečno do 5. u mjesecu za tekući mjesec, a za drugu godinu, 30 dana prije isteka prve godine, moraju platiti 20 % iznosa godišnje zakupnine, a ostatak iznosa zakupnine plaćaju mjesečno do 5. u mjesecu za tekući mjesec.

Zakupnici javne površine koji imaju zaključene ugovore o zakupu za postavu stolova, sjedalica i klupa ispred ugostiteljskih objekata, na rok trajanja od 7 mjeseci zakupninu plaćaju na način da 30 % iznosa zakupnine plaćaju prije sklapanja ugovora o zakupu, a ostatak iznosa zakupnine plaćaju najkasnije 2 (dva) mjeseca prije isteka ugovora.

Zakupnici javne površine na području otoka, koji imaju zaključene ugovore o zakupu za postavu stolova, sjedalica i klupa ispred ugostiteljskih objekata, na rok trajanja od 4 mjeseca zakupninu plaćaju unaprijed za cijelo razdoblje.

Svi zakupnici javne površine za postavu stolova, sjedalica i klupa ispred ugostiteljskih objekata zakupninu mogu plaćati unaprijed za cijelo ugovoreno razdoblje.

Zakupnici javne površine koji imaju zaključene ugovore za postavu štandova za ljetnu prodaju (suvenira, razglednica, eteričnih ulja i ručnih radova), zakupninu plaćaju na način da 30 % iznosa zakupnine plaćaju prije sklapanja ugovora o zakupu, a ostatak u dvije jednake rate s dospijećem 1. srpnja i 1. kolovoza tekuće godine.

Zakupnici javne površine koji imaju zaključene ugovore o zakupu na rok trajanja više od 12 mjeseci zakupninu plaćaju mjesečno do 5. u mjesecu za tekući mjesec.

Svi ostali zakupnici koji imaju zaključene ugovore o zakupu na rok kraći od 12 mjeseci (sezonski) zakupninu plaćaju unaprijed za cijelo razdoblje.

**Članak 27.**

Zakupnik je dužan dostaviti zakupodavcu instrument osiguranja plaćanja (bjanko zadužnicu) ispunjenu i ovjerenu kod javnog bilježnika na iznos zakupnine koji ostane nakon uplate dijela zakupnine iz prethodnog članka.

**Članak 28.**

Gradonačelnik može odobriti oslobađanje od plaćanja zakupnine kad se javnom površinom koriste pravne osobe kojima je osnivač Grad Zadar, udruge proizašle iz Domovinskog rata, državne i međunarodne humanitarne udruge i ustanove koje skrbe o odgoju i zaštiti djece, mladeži, invalida i starijih osoba, i to za manifestacije humanitarnog i sličnog karaktera, političke skupove i prikupljanje potpisa.

Od plaćanja zakupnine mogu se osloboditi i druge pravne i fizičke osobe za događanja od iznimne važnosti za Grad Zadar.

**IX. PRESTANAK ZAKUPA**

**Članak 30.**

Ugovor o zakupu prestaje:

* istekom roka utvrđenog ugovorom,
* otkazom ili raskidom ugovora,
* na temelju akta komunalnog redara o uklanjanju objekta s javne površine.

**Članak 31.**

Zakupodavac otkazuje ugovor o zakupu i prije isteka roka zakupa kad zakupnik:

* koristi javnu površinu protivno odredbama ugovora,
* koristi javnu površinu izvan utvrđenih gabarita, prema utvrđenju komunalnog redara dva ili više puta
* koristi javnu površinu za djelatnost drugačiju od ugovorene,
* izgubi pravo obavljanja poslovne djelatnosti koja je predmetom ugovora na temelju pravovaljanog rješenja ovlaštenog tijela,
* ugovorenu javnu površinu izda u zakup trećoj osobi,
* prekrši odredbe Odluke o komunalnom redu Grada Zadra,
* ne podmiri zakupninu, sukladno rokovima iz ugovora.

**Članak 32.**

Zakupodavac može otkazati ugovor o zakupu radi privođenja javne površine drugoj namjeni ili zbog izmjena prostornog plana, pri čemu će zakupniku ponuditi drugu slobodnu lokaciju, ukoliko takva postoji.

**Članak 33.**

Zakupnik može jednostrano raskinuti ugovor samo pisanim putem uz otkazni rok od 15 (petnaest) dana.

**X. ZONE I VISINA ZAKUPNINE**

**Članak 34.**

Utvrđivanje zona i odluku o visini zakupnine za davanje u zakup javnih površina iz članka 3. ove Odluke donosi Gradonačelnik, posebnom Odlukom.

**XI. ODRŽAVANJE JAVNIH POVRŠINA**

**Članak 35.**

Javne površine i objekte koji se na njoj nalaze zakupnik je obvezan održavati u uzornom redu i čistoći, ne narušavajući njihov izgled i namjenu, a sve sukladno odredbama Odluke o komunalnom redu („Glasnik Grada Zadra“ br. 3/08 i 13/09).

**Članak 36.**

Zakupnik će snositi sve izdatke u svezi s javnom površinom koje je uzrokovao nesvjesnim obavljanjem svoje djelatnosti.

**Članak 37.**

Nakon prestanka ugovora o zakupu, zakupnik je obvezan predati zakupodavcu javnu površinu u stanju u kakvu je bila prije početka zakupa, ako ugovorom nije drukčije određeno.

**Članak 38.**

Cijena zakupa javnih površina koje su postignute po javnim natječajima, te utvrđene cijene po Odluci o zakupu javnih površina su osnovica za obračun u slučaju promjene zakona (PDV i drugo), koje se automatizmom primjenjuju na zakupce stupanjem na snagu istih.

**XII. NADZOR I UPRAVNE MJERE**

**Članak 39.**

Nadzor provedbe ove Odluke obavlja komunalni redar sukladno Odluci o komunalnom redu Grada Zadra („Glasnik Grada Zadra“ br. 3/08 i 13/09).

**XIII. PRIJELAZNE I ZAVRŠNE ODREDBE**

**Članak 40.**

Za sve slučajeve zakupa javne površine koji nisu navedeni u ovoj Odluci, uvjete i način zakupa utvrditi će svojim zaključkom Gradonačelnik.

Radi provedbe Prostornog plana ili izvođenja građevinskih zahvata u prostoru, na lokacijama javnih površina koje se daju u zakup, Gradonačelnik Grada Zadra će zaključkom prema mogućnosti odrediti privremenu zamjensku lokaciju te utvrditi cijenu zakupa, cijeneći položajnu pogodnost zamjenske lokacije.

**Članak 41.**

Ugovori o zakupu javne površine zaključeni sukladno Odluci o zakupu javnih površina *(„Glasnik Grada Zadra“, broj: 1/12, 2/12, 4/12, 3/15 i 4/17 - pročišćeni tekst)* ostaju na snazi do isteka roka trajanja zakupa.

**Članak 42.**

Zahtjevi podneseni prije stupanja na snagu ove Odluke, a koji se odnose na zakup javne površine za razdoblje od stupanja na snagu ove Odluke, rješavat će se po ovoj Odluci.

**Članak 43.**

Za provedbu ove Odluke nadležan je Upravni odjel za gospodarenjem gradskom imovinom.

**Članak 44.**

Ova Odluka stupa na snagu u roku od 8 dana od dana objave u „Glasniku Grada Zadra“.

**Članak 45.**

Danom stupanja na snagu ove Odluke stavlja se izvan snage Odluka o zakupu javnih površina *(„Glasnik Grada Zadra“, broj: 1/12, 2/12, 4/14, 3/15 i 4/17 - pročišćeni tekst).*

***KLASA:*** 372-01/17-01/574

***URBROJ:*** 2198/01-1-17-

***Zadar,*** \_\_\_\_\_\_\_\_\_\_ 2017.

**GRADSKO VIJEĆE GRADA ZADRA**

***PREDSJEDNIK***

Zvonimir Vrančić